別陸務觀
作者：章甫
朝代：宋

paragraphs: 江南江北雖一水，欲濟無由若千里。
那知奔走避邊塵，邂逅西津見君子。
一飯山間同野僧，花前把酒看張燈。
醉吟落紙筆不停，留客夜闌雙眼青。
才氣如公端有幾，半刺江城聊復爾。
新年華省用名郎，彙征公合聯翩起。
人生相知貴知心，道同何必問升沉。
客袂此時成暫別，詩盟他日會重尋。